Document ID: /fineweb-2-swissfilter-quality_10-filterrobots/filtered/02818.jsonl.gz/203

Nakon duže stanke zbog pandemije korone održan je u Zürichu (Stadthalle Dietikon) veliki povrtanički koncert na kojem su nastupili Miroslav Škoro, Tomislav Bralić i klapa Intrade te grupa Dalmatino. Koncert je započeo nastupom HKUD Croatia iz Basela, koji su izveli nekolko tradicionalnih hrvatskih plesova.
Tomislav Bralić i klapa Intrade svoj su nastup započeli svojom najpopularnijom pjesmom Croatio, iz duše te ljubim. Raspjevani Zadrani napravili su odličnu atmosferu vrsnim interpretacijama njihovih poznatih hitova, ali i izvedbom tradicionalnih dalmatinskih pjesma te kanconom Kalelarga, pokojnog sumještanina Tomislava Ivčića. Nekako najemotivniji trenuci u dvorani bili su za vrijeme izvođenja pjesme Zora bila.
Iako je Miroslav Škoro imao dužu stanku glazbenih nastupa, ne samo zbog pandemije, već i zbog njegovog političkog angažmana, publika nije zaboravila sve njegove hitove, pa je i ovaj njegov nastup bio odličan. Budući da je on već toliko dugo prisutan na sceni, sakupio je toliko hitova da bi mogao i sam održati ovaj cjelovečernji koncert. Malo tko u dvorani nije znao njegove velike hitove poput Milo moje, Otvor ženo kapiju, Ne dirajte mi ravnicu, Domovina i druge. Kod pjesme Kuća na kraju sela publici je predstavio “njegov proizvod”, sina Matiju, koji svojim umijećem na gitari obogaćuje zvuk benda. Iako su, zbog dosadašnjih mjera, posjetitelji ipak bili malo suzdržaniji, sve kočnice su popustile za vrijeme izvedbe pjesama Svetinja i Sude mi.
Kao što je i Škoro spomenuo u svojoj najavi, grupa Dalmatino u rekordnom je roku rasprodala tri koncerta dana u dvorani Lisinski! Da su u dobroj formi i željni nastupa pred publikom pokazalo se već od prve minute. Temperamentnim nastupom bend se zavukao “pod kožu” publike i to je bilo “opipljivo” kod svake pjesme. U glas s vjernom švicarskom publikom Ivo Jagnjić, Zdravko Sunara i kolege izveli su brojne hitove poputa Dajen ti rič, Ditelina s četiri lista, ali i upečatljivu baladu Refužo, posljednju uspješnicu benda, čija se tematika bazira na poruci ljubavi!
Možemo reći da je ova grupa je pokrenula revoluciju u dalmatinskoj pop glazbi, a nakon 20 godina predanog rada i koncertnih nastupa diljem svijeta, osigurali su status pravih zvijezda, što je i ovaj subotnji nastup u Stadthalle Dietikon dodatno potvrdio.
Dio atmosfere možete doživjeti i ako pogledate priloženu fotogaleriju i video snimak. (II)